POLAR จ่อขายหุ้นทั้งหมดใน “แพลทตินั่ม ออโต้ เซอร์วิส” มูลค่า 105 ลบ.
POLAR เตรียมขายหุ้นทั้งหมดใน "แพลทตินั่ม ออโต้ เซอร์วิส" มูลค่า 105 ลบ.เพื่อลดภาระทางการเงิน
21 พ.ย. 2559

บริษัท โพลาริส แคปปิตัล จำกัด (มหาชน) หรือ  POLAR แจ้งว่าที่ประชุมคณะกรรมการบริษัทเมื่อวันศุกร์ (18 พ.ย.) อนุมัติขายหุ้นทั้งหมด 99.99% ในบริษัท แพลทตินั่ม ออโต้ เซอร์วิส จำกัด  ซึ่งประกอบธุรกิจให้บริการทางการเงินในรูปของสัญญาเช่าดำเนินงานสำหรับรถยนต์ โดยจะขายหุ้นให้แก่นายกำแหง หุ่นหิรัณย์สาย ในราคา 105 ล้านบาท ซึ่งจะชำระเงินค่าหุ้นภายในเดือน ธ.ค.59
ขณะที่บริษัท แพลทตินั่ม ออโต้ เซอร์วิส จำกัด  จะต้องชำระคืนเงินกู้ยืมจำนวน 6.48 ล้านบาท พร้อมดอกเบี้ยให้แก่บริษัทภายในเดือน ธ.ค.59 ด้วย
สำหรับการขายหุ้นในบริษัทย่อยดังกล่าวจะสามารถลดภาระผูกพันในการให้ความช่วยเหลือทางการเงินกับบริษัท แพลทตินั่ม ออโต้ เซอร์วิส จำกัด ซึ่งปัจจุบันประสบปัญหาสภาพคล่องทางการเงิน อีกทั้งจะช่วยลดผลกระทบจากการดำเนินงานที่ขาดทุนต่อเนื่องและยังมีแนวโน้มว่าผลการดำเนินงานจะยังขาดทุนต่อไปในอนาคต ขณะที่บริษัทจะได้รับเงินค่าหุ้นกับการได้รับชำระเงินกู้ยืมคืนดังกล่าวจะทำให้มีเงินทุนหมุนเวียนเพิ่มมากขึ้น